Nafarroako Parlamentuko Mahaiak, 2019ko urriaren 21ean egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Bakartxo Ruiz Jaso andreak aurkezturiko galdera, eskuin muturreko taldeek edo funtzionario publikoek eragindako motibazio politikoko ekintzen biktimei errekonozimendua eta ordaina emateko martxoaren 26ko 16/2019 Foru Legearen garapenari buruzkoa.

**2.** Nafarroako Parlamentuko Aldizkari Ofizialean argitara dadin agintzea.

**3.** Nafarroako Gobernuari igortzea, Legebiltzarreko Erregelamenduko 194. artikuluak agindutakoari jarraikiz, idatzizko erantzuna bidal dezan.

Iruñean, 2019ko urriaren 21ean

Lehendakaria: Unai Hualde Iglesias

GALDERAREN TESTUA

EH Bildu Nafarroa talde parlamentarioko eledun Bakartxo Ruiz Jaso andreak, Legebiltzarreko Erregelamenduan ezarritakoaren babesean, honako galdera hau aurkezten du, Nafarroako Gobernuak idatziz erantzun dezan:

Legegintzaldirako lan-ildoak aurkezteko agerraldian, Herritarrekiko Harremanetako kontseilari Ana Ollo andreak azaldu zuen helburuetako bat dela Eskuin muturreko taldeek edo funtzionario publikoek eragindako motibazio politikoko ekintzen biktimei errekonozimenduari eta erreparazioari buruzko martxoaren 26ko 16/2019 Foru Legea garatzea eta aplikatzea.

Zehazki, eta legeak berak ezartzen duenari jarraikiz, aipatu zuen Errekonozimendu eta Erreparaziorako Batzordea sortu nahi duela, kide anitzeko organo independente gisa eta honako eginkizun hauekin: aurkeztutako eskabideak baloratu eta, foru lege honen babesean, eskabideak onar daitezen edo bazter daitezen proposatzea; eta, bidezkoa denean, biktima-izaeraren deklarazioa eta, kasua bada, erreparazio-neurriak proposatzea.

Zer kronograma, prozedura eta metodologia proposatzen dira 16/2019 Foru Legea garatzeko eta, zehazki, batzorde hori sortzeko?

Iruñean, 2019ko urriaren 17an

Foru parlamentaria: Bakartxo Ruiz Jaso